সন্ত্রাসবাদের তিন অভিযোগের মুখে ব্রিটেনের কট্টরপন্থী ইসলাম প্রচারক
ব্রিটেনের কট্টরপন্থী ইসলাম প্রচারক আনজেম চৌধুরীর বিরুদ্ধে সোমবার সন্ত্রাসী অপরাধের তিনটি অভিযোগ আনা হয়েছে বলে লন্ডনের মেট্রোপলিটন পুলিশ জানিয়েছে।
ব্রিটেনের সন্ত্রাসী আইন ২০০০-এর ৫৬ ধারায় তার বিরুদ্ধে নিষিদ্ধ ঘোষিত সংগঠনের সদস্য হওয়া, একটি নিষিদ্ধ সংগঠনের প্রতি সমর্থনে মিটিংয়ে বক্তৃতা করা এবং সন্ত্রাসী সংগঠনে নেতৃত্ব দেয়ার অভিযোগ আনা হয়েছে।
ছাপ্পান্ন-বছর বয়সী মি. চৌধুরীকে লন্ডনের ইলফোর্ডের বাড়ি থেকে গত সপ্তাহে গ্রেপ্তার করা হয়।
একই সাথে, খালেদ হোসেন নামে আরেক ব্যক্তিকেও সোমবার নিষিদ্ধ সংগঠনের সাথে জড়িত থাকায় অভিযুক্ত করা হয়েছে।
আটাশ-বছর বয়সী এই কানাডিয়ান নাগরিককে গত সপ্তাহে ব্রিটেনের ঢোকার পর হিথরো বিমানবন্দর থেকে আটক করা হয়।
অভিযুক্ত দু'জনকেই পুলিশের হেফাজতে রাখা হয়েছে এবং আজ সোমবার আরও পরের দিকে এদের ওয়েস্টমিনস্টার ম্যাজিস্ট্রেট আদালতে হাজির করার কথা রয়েছে।
মেট্রোপলিটান পুলিশের কাউন্টার-টেরোরিজম ইউনিটের গোয়েন্দারা "নিষিদ্ধ সংগঠনের কথিত সদস্যতা” ব্যাপারে তদন্ত করেছিল।
আনজেম চৌধুরী সালাফিপন্থী সংগঠন আল-মুহাজিরুনের প্রধান ছিলেন। ব্রিটিশ সরকার ২০১০ সালে এই গোষ্ঠীকে নিষিদ্ধ ঘোষণা করে।
মার্কিন যুক্তরাষ্ট্রে নাইন-ইলেভেন সন্ত্রাসী হামলার জন্য দায়ী ব্যক্তিদের তিনি “মহান আত্মত্যাগকারী” বলে প্রশংসা করেছিলেন এবং ব্রিটেনের বাকিংহাম প্যালেসকে তিনি একটি মসজিদে রূপান্তর করতে চেয়ে বক্তব্য দিয়েছিলেন।
মুসলমানদের ইসলামিক স্টেট গোষ্ঠীতে যোগদানে উৎসাহিত করার জন্য ব্রিটেনে ২০১৬ সালের সেপ্টেম্বরে মি. চৌধুরীকে সাড়ে পাঁচ বছরের কারাদণ্ড দেয়া হয়। কিন্তু অর্ধেকেরও কম সময় সাজা ভোগের পর তাকে মুক্তি দেয়া হয়েছিল।
আল-মুহাজিরুন সৌদি আরব-ভিত্তিক একটি নিষিদ্ধ জঙ্গি সংগঠন। এই গ্রুপটির প্রতিষ্ঠাতা ছিলেন ওমর বাকরি মুহাম্মদ নামে একজন সিরিয়ান - যিনি আগে হিজবুত তাহরিরের সদস্য ছিলেন।
মুসলিম কাউন্সিল অফ ব্রিটেন এবং অন্যান্য সংগঠনসহ ব্রিটেনের সংখ্যাগরিষ্ঠ মুসলমানদের প্রতিনিধিত্বকারী বিভিন্ন প্রতিষ্ঠান অতীতে আন্তর্জাতিক সন্ত্রাসবাদের প্রতি আল-মুহাজিরুনের সমর্থন, সমকামিতা এবং ইহুদি বিদ্বেষের নিন্দা করেছে।

ব্রিটেনের কট্টরপন্থী ইসলাম প্রচারক আনজেম চৌধুরীর বিরুদ্ধে সোমবার সন্ত্রাসী অপরাধের তিনটি অভিযোগ আনা হয়েছে বলে লন্ডনের মেট্রোপলিটন পুলিশ জানিয়েছে।